Efter flere års forberedende arbejde er det nu en realitet: Danmarks første førerløse bus kører nu - uden chauffør - på Astrupstien i Aalborg Øst. Bussen har kørt trænings- og prøveture længe. På den måde har man sikret sig at bussen ved, hvordan den skal opføre sig på den 2,1 kilometer lange rute - og at sikkerheden i alle tilfælde er i orden. Og nu er dagen, hvor bussen kan medtage passagerer, så endelig oprandt. Klokken 11 var borgmester i Aalborg Kommune Thomas Kastrup Larsen sammen med transportminister Benny Engelbrecht passagerer på bussens jomfrurejse. - Jeg tror på, at fremtiden bliver førerløs, siger transportminister Benny Engelbrecht (S). Resten af dagen kan alle andre så komme med bussen og opleve at blive transporteret uden chauffør. Den mulighed udnyttede vi også her på TV2 Nord, så i videoen herunder kan du komme med bussen.

Referat:
Danmarks første førerløse busser er begyndt at køre på Astrupstien i Aalborg Øst. Du kan komme med på en tur her.